**ΒΙΟΓΡΑΦΙΚΟ**

Ο Γιάννης Παπαθεοδώρου γεννήθηκε στην Πάτρα, το 1970. Αποφοίτησε από το Τμήμα Φιλολογίας του ΕΚΠΑ και, στη συνέχεια, ολοκλήρωσε, στο ίδιο τμήμα και με βαθμό «Άριστα», τη διδακτορική του διατριβή για την ετερολογία στις «Ακυβέρνητες Πολιτείες» του Στρατή Τσίρκα. Έχει λάβει υποτροφία από το Κέντρο Μεσογειακής Κουλτούρας (Πανεπιστήμιο του Τελ Αβίβ) ενώ με υποτροφία του ΙΚΥ ολοκλήρωσε και τη μετα-διδακτορική του έρευνα γύρω από ζητήματα της καβαφικής κριτικής (ΑΠΘ, Τομέας Γενικής και Συγκριτικής Γραμματολογίας, Τμήμα Φιλολογίας). Από το 2019, είναι Αναπληρωτής Καθηγητής Νεοελληνικής Φιλολογίας στη Σχολή Ανθρωπιστικών και Κοινωνικών Επιστημών του Πανεπιστημίου Πατρών. Έχει επίσης διδάξει Νεοελληνική Φιλολογία στο Πανεπιστήμιο Θεσσαλίας (2001-2005), στο Πανεπιστήμιο Ιωαννίνων (2006-2019) και στο Ελληνικό Ανοικτό Πανεπιστήμιο (2005-2020).

Η κύρια επιστημονική αρθρογραφία του, εκτός από το έργο του Στρατή Τσίρκα και του Κ. Π. Καβάφη, αφορά νεοέλληνες λογοτέχνες του 19ου και του 20ού αιώνα. Στη μονογραφία του με τίτλο *Ρομαντικά Πεπρωμένα. Ο Αριστοτέλης Βαλαωρίτης ως εθνικός ποιητής*, Βιβλιόραμα, Αθήνα, 2009, εξετάζει τη σχέση της «εθνικής ποίησης» με τη Μεγάλη Ιδέα. Από τις εκδόσεις ΜΙΕΤ κυκλοφορεί, με δική του εισαγωγή, το βιβλίο *Η Ανάγνωση* (2016). Από τις εκδόσεις Μεταίχμιο κυκλοφορεί με δική του εισαγωγή και επιμέλεια η *Πάπισσα Ιωάννα* του Εμμ. Ροΐδη (2017). Από τις εκδόσεις Κέδρος (Αθήνα, 2018), κυκλοφορεί, με δικό του επίμετρο, η νουβέλα του Στρατή Τσίρκα, *Νουρεντίν Μπόμπα*. Έχει συν-επιμεληθεί αφιερώματα περιοδικών στον Κ. Π. Καβάφη [*Σύγχρονα Θέματα* (2013), με τον Μίλτο Πεχλιβάνο και *Ποιητική* (2018) με τον Τάκη Καγιαλή], καθώς και ερευνητικά σεμινάρια του «Αρχείου Καβάφη» στο Ίδρυμα Ωνάση. Σε συνεπιμέλεια με τον Χρήστο Δερμεντζόπουλο έχει εκδώσει τον συλλογικό τόμο: *Συνηθισμένοι άνθρωποι. Μελέτες για τη λαϊκή και δημοφιλή κουλτούρα*, Opportuna, Αθήνα, 2021.

Είναι μέλος του Δ. Σ. των Αρχείων Σύγχρονης Κοινωνικής Ιστορίας (ΑΣΚΙ). Έχει γράψει σενάρια για τη σειρά λογοτεχνικών ντοκιμαντέρ («Εποχές και Συγγραφείς») της δημόσιας τηλεόρασης. Τα ερευνητικά του ενδιαφέροντα αφορούν τη Θεωρία και την Ιστορία της λογοτεχνίας καθώς και ζητήματα Πολιτισμικής Κριτικής. Είναι μέλος της συντακτικής επιτροπής του περιοδικού *The Books’ Journal.*

**CV**

Yiannis Papatheodorou was born in 1970. He holds a BA in Classics, and a PHD in Modern Greek Literature from the Department of Philology (University of Athens). His doctoral thesis focused on heterologies in Stratis Tsirkas’s *Drifting Cities*. He has received scholarships from the Greek State Scholarship Foundation (I.K.Y.) and the Centre of Mediterranean Culture (Tel Aviv University). His research interests include Literary History and Cultural Poetics while he also works on the archival sources of Modern Greek Literature. He has taught at the University of Thessaly, at the University of Ioannina and at the Greek Open University. He is currently Associate Professor of Modern Greek Literature at the University of Patras. He has published articles on Enlightenment, on romanticism, on ethnosymbolism, and on C. P. Cavafy. In his recent book, (*On Reading*, 2016, Athens: National Bank of Greece Cultural Foundation) he discusses the visual representations of reading. He is co-editor (Christos Dermentzopoulos-Yiannis Papatheodorou eds.) of the collective volume: *Ordinary People. Essays on Folk and Popular Culture*, Opportuna, Athens, 2021.